Jens Henrik Thulesen Dahl (DD), 2023-03-21:
Tak for det.
I Danmarksdemokraterne anerkender vi, at sygehusvæsenet er presset, efter at bl.a. sygeplejestrejken og covid-19 har medvirket til, at der er opstået et behandlingsefterslæb.
Samtidig mener vi, at patientrettigheder som retten til frit sygehusvalg er en hjørnesten i det danske sundhedsvæsen, noget, som sikrer patienternes ret til god og hurtig behandling, ligesom garantien historisk set har bidraget til kortere ventetider.
I høringssvarene peges der dog på, at den nuværende frist på 30 dage for frit sygehusvalg kan medføre, at mindre syge patienter prioriteres før alvorligt syge patienter, fordi sygehusvæsenet er presset og ofte ikke kan overholde garantien.
Det er vigtigt, at vi har en solid base i et stærkt offentligt sundhedsvæsen, der benytter den samlede kapacitet mest hensigtsmæssigt.
Samtidig er det afgørende, at sygehusvæsenet indrettes efter borgeren, og at der derfor er fri og lige adgang til hurtig behandling.
Forslaget betyder, at personalet i sygehusvæsenet får større frihedsgrader til at kunne prioritere behandling af de patienter, der har det største behov, eller som eventuelt ikke kan behandles i det private.
Hvis vi i Danmarksdemokraterne skulle kunne støtte forslaget, vil det være afgørende, at regeringen fremlægger en plan for, hvordan det sikres, at behandlingsgarantien på 30 dage hurtigst muligt genoprettes.
Det skal være en plan, som omfatter optimeret brug af den kapacitet, som sygehusvæsenet har, inklusive kapaciteten på privathospitalerne.
Det må også overvejes, om det er nødvendigt at vente til udgangen af 2024 med at komme tilbage til en ventetidsgaranti på 30 dage.
Baggrunden for forslaget er jo som nævnt et presset sundhedsvæsen, som har svært ved at leve op til kravene.
Derfor er det vigtigt, at det ikke ses som en spareøvelse, hvor den øgede ventetid giver en besparelse.
Øvelsen må være at udnytte den samlede kapacitet i både det offentlige og private sygehusvæsen, så man ikke oplever at vente på f.eks. ortopædkirurgisk operation, samtidig med at der er ledig kapacitet på de private sygehuse.
Der står i lovforslaget, at det vurderes at indebære en mindreudgift for det offentlige som følge af den forøgede fleksibilitet i regionernes tilrettelæggelse af opgaverne i sygehusvæsenet og regionernes rum for prioritering med deraf afledte produktivitetsgevinster.
Danske Regioner har som kommentar i deres høringssvar, at lovforslaget som følge af de eksisterende ventelister ikke vil medføre en mindreudgift for regionerne.
Men på trods af det fastholder ministeriet sin vurdering af, at lovforslaget vil indebære en mindreudgift som følge af forøget fleksibilitet i regionernes tilrettelæggelse af opgaverne osv.
Hvis det skulle give mening og give mere fleksibilitet, skulle det jo gå målrettet på at afvikle ventelister med alle til rådighed værende midler, samtidig med at der skabes rammer til igen at kunne overholde fristerne.
Målet må ikke være besparelser.
Så konkluderende mener Danmarksdemokraterne grundlæggende, at sundhedsindsatsen skal indrettes efter borgeren.
Det indebærer, at alle patienter har ret til hurtig behandling af høj kvalitet.
Nu vil vi se frem til udvalgsarbejdet.
Men det er afgørende for Danmarksdemokraterne, at regeringen sikrer, at der gennemføres en opsamling af erfaringerne med den forlængede frist inden udgangen af 2023, herunder at regeringen indvilliger i, at fristen på 30 dage genindføres, hvis evalueringen ikke indikerer, at den forlængede frist for frit sygehusvalg bidrager til en optimal udnyttelse af kapaciteten i det samlede sygehusvæsen, dvs. både i det private og offentlige, så ventetiden samlet set nedbringes.
Så vi er spændte på udvalgsarbejdet, og så tager vi den derfra.
Tak for ordet.